Alfredas Bumblauskas

**Alfredas Bumblauskas** (g. 1956 m. lapkričio 18 d. Telšiuose) – Lietuvos istorikas, televizijos laidų vedėjas.

## Biografija
1974 m. baigė Telšių Žemaitės vidurinę mokyklą. Vaidino Telšių Žemaitės vaikų teatro studijoje. Rolando Pakso suolo draugas. 1974–1979 m. studijavo Vilniaus universiteto Istorijos fakultete (VU IF).

1979–1989 m. VU IF Lietuvos istorijos katedros asistentas. 1987 m. apgynė daktaro disertaciją tema „Reformacijos genezė LDK“. 1990–2002 m. VU IF dekanas, nuo 2002 m. prodekanas, nuo 1993 m. Istorijos teorijos ir kultūros istorijos katedros vedėjas, nuo 2002 m. šios katedros profesorius. 

### Visuomeninė veikla

1984 m. tapo TSKP nariu. 1990–1992 m. Lietuvos Sąjūdžio Seimo tarybos narys, vicepirmininkas. 1998–1999 m. Lietuvos kultūros ir meno tarybos pirmininkas. 2002 m. Liberalų demokratų partijos sąraše ketino dalyvauti rinkimuose į Vilniaus miesto savivaldybės tarybą. 2003 m. išrinktojo LR prezidento Rolando Pakso įgaliotinis, inauguracinės komisijos narys. 2004 m. laikinojo LR prezidento Artūro Paulausko visuomeninis konsultantas. Lietuvos istorijos draugijos, Žemaičių draugijos narys.

Televizijos laidų ciklų „Lietuvos istorija“ (1988–1990 m. per 60 laidų), „Būtovės slėpiniai“ (1993–2004 m. 125 laidos), „Amžių šešėliuose” (2005–2009 m. 115 laidų), „Tūkstantmečio pokalbiai“ (2009 m. 16 laidų) kūrėjas ir vedėjas. 2008–2010 m. internetinio projekto „Virtualus istorinis Vilnius“, rengto programai „Vilnius – 2009 m. Europos kultūros sostinė“, idėjos autorius ir darbo grupės vadovas. 2015 m. nusifilmavo komedijoje „Tarp mūsų, berniukų…“. 2015 m., 2016 m., 2017 m., 2018 m., 2019 m. LRT nacionalinių ekspedicijų vadovas.

Nuo 2013 m. VU IF leidinio „Lietuvos istorijos studijos“ vyriausiasis redaktorius.

Išsiskyręs; buvusi žmona Milda, sūnus Mangirdas (g. 1978), dukra Jogailė (g. 1983).

## Bibliografija

* Istorijos stojamųjų egzaminų į aukštąsias mokyklas 1990 m. programa / parengė Alfredas Bumblauskas, Antanas Kulakauskas. – Vilnius: LTSR liaudies švietimo ministerija, 1990. – 30 p.
* Lietuva: albumas (sudarytojas ir tekstų autorius) / fotografijų autorius Antanas Sutkus. – Vilnius: Lietuvos fotomenininkų sąjungos fondas, 1992. – 96 p.: iliustr. – ISBN 5-89942-274-2
* Gyvosios istorijos programa (teksto autorius) / sud. Ginas Dabašinskas. – Vilnius: Kultūros paveldo institutas, 1998. – 70 p.: iliustr. – ISBN 9986-955-00-9
* Lietuvos sovietinė istoriografija: teoriniai ir ideologiniai kontekstai / Alfredas Bumblauskas, Nerijus Šepetys. – Vilnius: Aidai, 1999. – 435 p. – ISBN 9986-590-94-9
* Tarp istorijos ir būtovės: studijos prof. Edvardo Gudavičiaus 70-mečiui / Alfredas Bumblauskas, Rimvydas Petrauskas. – Vilnius: Aidai, 1999. – 517 p.: portr. – ISBN 9986-590-89-2
* Lietuvos europėjimo keliais: istorinės studijos / Edvardas Gudavičius; sud. Alfredas Bumblauskas, Rimvydas Petrauskas. – Vilnius: Aidai, 2002. – 383 p. – ISBN 9955-445-42-4
* Universitas Vilnensis, 1579–2004 (su kitais). – Vilnius: Vilniaus universitetas, 2004. – 78 p.: iliustr. – ISBN 9955-634-00-6
* Vilniaus universitetas fotografijose (su kitais). – Vilnius: Daigai, 2004. – 239 p.: iliustr. – ISBN 9986-767-15-6
* Senosios Lietuvos istorija, 1009–1795. – Vilnius: R. Paknio leidykla, 2005. – 485 p.: iliustr. – ISBN 9986-830-89-3
* Lietuvos Didžiosios Kunigaikštystės Valdovų rūmų atkūrimo byla: vieno požiūrio likimas (su kitais). – Vilnius: Vilniaus universiteto leidykla, 2006. – 235 p.: iliustr. – ISBN 9986-19-962-X
* Lietuva: sėkmės istorija: politika, ekonomika, kultūra, žinių visuomenė, sportas, turizmas / Arūnas Brazauskas, Alfredas Bumblauskas, Algimantas Čekuolis, Leonidas Donskis, Gitanas Nausėda, Stanislovas Stonkus, Eduardas Vilkas. – Vilnius: Lietuvos institutas, 2007. – 190 p.: iliustr. – ISBN 978-9955-747-04-8
* Lietuvos Didžiosios Kunigaikštijos tradicija ir paveldo „dalybos“: straipsnių rinkinys (su kitais). – Vilnius: Vilniaus universiteto leidykla, 2008. – 431 p.: iliustr. – ISBN 978-9955-33-275-6
* Alma Mater Vilnensis: Vilniaus universiteto istorijos bruožai: kolektyvinė monografija (su kitais). – Vilnius: Vilniaus universiteto leidykla, 2009. – 1030 p.: iliustr. – ISBN 978-9955-33-533-7
* Lietuvos Didžiosios Kunigaikštijos tradicija ir tautiniai naratyvai: straipsnių rinkinys (su kitais). – Vilnius: Vilniaus universiteto leidykla, 2009. – 375 p. – ISBN 978-9955-33-500-9
* Ukraina: Lietuvos epocha, 1320–1569 (su kitais). – Vilnius: Mokslo ir enciklopedijų leidybos institutas, 2010. – 190 p.: iliustr. – ISBN 978-5-420-01666-4
* 10 prisiminimų apie Vilnių: kultūra, istorija, architektūra / sud. A. Klapatauskas. – Vilnius: Aropolis, 2010. – 131 p.: iliustr. – ISBN 978-9955-9706-4-4
* Lietuvos Didžioji Kunigaikštija ir jos tradicija. – Vilnius: Vilniaus universiteto leidykla, 2010. – 335 p.: iliustr. – ISBN 978-9955-33-632-7
* Žalgirio mūšis – tautų mūšis: kolektyvinė mokslo studija / Alfredas Bumblauskas, Ihar Marzaliuk, Boris Čerkas. – Vilnius: MELC, 2011. – 271 p.: iliustr. – ISBN 978-5-420-01691-6
* Lietuvos istorija / Alfonsas Eidintas, Alfredas Bumblauskas, Antanas Kulakauskas, Mindaugas Tamošaitis. – Vilnius: Vilniaus universiteto leidykla, 2012. – 279 p.: iliustr. – ISBN 978-609-459-092-4
* Lietuvos Didžiosios Kunigaikštijos istorijos ir tradicijos fenomenai: tautų atminties vietos: straipsnių rinkinys (su kitais). – Vilnius: VU leidykla, 2013. – 258 p.: iliustr. – ISBN 978-609-459-221-8
* Būtovės slėpiniai / Alfredas Bumblauskas, Edvardas Gudavičius; sudarė Aurimas Švedas. – Vilnius: Alma littera, 2014- 3 t.: iliustr.
* Kunigaikščiai Radvilos (su kitais). – Vilnius: Mokslo ir enciklopedijų leidybos centras, 2015. – 271 p.: iliustr. – ISBN 978-5-420-01759-3
* Trys kryžkelės: keturi požiūriai į Lietuvos istoriją / Alfredas Bumblauskas, Vytautas Jurkūnas, Juozas Erlickas. – Vilnius: Lietuvos rytas, 2016. – 55 p.: iliustr. – ISBN 978-9986-448-45-7
* Lietuvos istorija kiekvienam / Alfredas Bumblauskas, Alfonsas Eidintas, Antanas Kulakauskas, Mindaugas Tamošaitis. – Vilnius: MELC, 2018. – 438 p.: iliustr. – ISBN 978-5-420-01797-5
* Lietuvos istorija: paaugusių žmonių knyga / Alfredas Bumblauskas, Mangirdas Bumblauskas. – Vilnius: „Baltų lankų“ vadovėliai, 2018- : iliustr. – ISBN 978-609-470-086-6


## Įvertinimas
* 1998 m. Lietuvos nacionalinė kultūros ir meno premija, už televizijos laidų „Būtovės slėpiniai“ kūrimą
* 1999 m. Simono Daukanto literatūrinė premija, už publikacijas istorinėmis temomis ir švietėjišką veiklą 
* 2001 m. Lenkijos Respublikos ir Lietuvos Respublikos Seimų parlamentinės asamblėjos premija
* 2003 m. Vytauto Didžiojo ordino Riterio kryžius 
* 2006 m. Telšių miesto garbės pilietis 
* 2006 m. Belgijos Karūnos ordino Komandoro kryžius
* 2007 m. Lenkijos žurnalo „Przegląd Wschodni“ Aleksander Gieysztor premija
* 2008 m. Nyderlandų Karalystės Oranje-Nassau Riterio ordinas
* Lenkijos Respublikos ordino „Už nuopelnus Lenkijos Respublikai“ Riterio (1998 m.), Karininko (1999 m.), Komandoro (2009 m.) kryžiai

## Šaltiniai

## Nuorodos
* Alfredas Bumblauskas apie Lietuvos Tūkstantmetį 
* A. Bumblausko „Senosios Lietuvos istorija“ – mokslinė ar bulvarinė? // Voruta, Tomas Baranauskas, 2010-01-10